ศาลรัฐธรรมนูญ มีมติ ให้ "ธนาธร"พ้นสมาชิกภาพการเป็น ส.ส. นับตั้งแต่วันที่ศาลฯ มีคำสั่งให้หยุดปฏิบัติหน้าที่
ศาลรัฐธรรมนูญ มีมติ ให้ "ธนาธร"พ้นสมาชิกภาพการเป็น ส.ส. นับตั้งแต่วันที่ศาลฯ มีคำสั่งให้หยุดปฏิบัติหน้าที่องค์คณะตุลาการศาลรัฐธรรมนูญ ออกนั่งบัลลังก์อ่านคำวินิจฉัย กรณีที่คณะกรรมการการเลือกตั้ง ขอให้ศาลรัฐธรรมนูญวินิจฉัย ตามรัฐธรรมนูญ มาตรา 82 ว่า สมาชิกภาพการเป็นสมาชิกสภาผู้แทนราษฎร (ส.ส.) ของนายธนาธร จึงรุ่งเรืองกิจ สิ้นสุดลงตามรัฐธรรมนูญ มาตรา 101(6) ประกอบมาตรา 98(3) หรือไม่ ในคดีการถือครองหุ้น บริษัท วี-ลัค มีเดีย จำกัด ทั้งนี้เมื่อ นายธนาธร พร้อมด้วยนางรวิพรรณ ภรรยา เดินทางมาถึงศาลรัฐธรรมนูญ ในเวลา 13.20 น. กลุ่มผู้สนับสนุนที่เดินทางมารอให้กำลังใจต่างตะโกนว่า "ธนาธร สู้ๆ" โดย นายธนาธร กล่าวกับผู้สนับสนุนสั้นๆ ว่า ขอบคุณกำลังใจที่มีให้กับพวกเราในวันนี้ พรรคอนาคตใหม่ จะเดินหน้าสู้ต่อไปร่วมกันไม่ต้องห่วงมั่นใจสู้ครับ และเนื่องจากคดีนี้เป็นคดีทางการเมืองที่หลายฝ่ายให้ความสนใจ จึงมีตัวแทนจากสถานทูตต่างๆ เดินทางมาร่วมรับฟังการพิจารณาคดีในครั้งนี้ด้วยขณะที่มีผู้สนับสนุนพรรคอนาคตใหม่ จากจังหวัดต่างๆ เดินทางมาให้กำลังใจ นายธนาธร จึงรุ่งเรืองกิจ หัวหน้าพรรคอนาคตใหม่ ที่ศาลรัฐธรรมนูญ มีการรักษาความปลอดภัยของเจ้าหน้าที่ตำรวจ ทั้งในและนอกเครื่องแบบอย่างเข้มงวด พร้อมกับชี้แจงกฎระเบียบต่างๆ ให้ผู้สนับสนุนได้รับทราบว่าจะต้องปฏิบัติตัวอย่างไร ในขณะฟังคำวินิจฉัยของศาลรัฐธรรมนูญตุลาการศาลรัฐธรรมนูญ อ่านคำวินิจฉัย ตอนหนึ่งว่า นายธนาธร ผู้ถูกร้องพยายามชี้แจงให้เห็นว่าได้โอนหุ้นบริษัทดังกล่าว ให้มารดาไปแล้ว ตั้งแต่วันที่ 8 มกราคม 2562 และทุกครั้งที่มีการเปลี่ยนแปลงผู้ถือหุ้น ได้มีสำเนาไปยังแผนกทะเบียน กรมธุรกิจการค้า กระทรวงพาณิชย์ เป็นปกติทุกครั้ง แต่ศาลรัฐธรรมนูญ พิจารณาจากพยานหลักฐานของผู้ถูกร้องแล้วเห็นว่า พยานหลักฐานของผู้ถูกร้องไม่สามารถยืนยันได้ว่า มีการโอนหุ้นในวันที่ 8 มกราคม 2562 ให้กับนางสมพร จึงรุ่งเรืองกิจ มารดาจริง จึงเป็นผลให้สมาชิกภาพ การเป็นสมาชิกสภาผู้แทนราษฎร ของผู้ถูกร้องต้องสิ้นสุดลง ตามมาตรา 101(6) ประกอบมาตรา 98(3) ตั้งแต่วันที่ 23 พ.ค. 2562 ตามที่ศาลสั่งให้หยุดปฏิบัติหน้าที่ และต้องประกาศในราชกิจจานุเบกษาภายใน 7 วัน ซึ่งตามลำดับแล้ว นายมานพ คีรีภูวดล ผู้สมัคร ส.ส. บัญชีรายชื่อพรรคอนาคตใหม่ ลำดับที่ 53 จะเลื่อนมาเป็น ส.ส. บัญชีรายชื่อพรรคแทน